કાઠી દરબારોના ખાનપાન તો જુઓ. કાઠિયાણી સાત પાણીનો રોટલો અને એક પાણીનું શાક બનાવે. શાક વઘાર્યા પછી એક જ વાર માપથી પાણી નંખાય. જે કાયમ બનાવતા હોય એને માપની ખબર હોય. બાજરાના રોટલાને ઘડતા પહેલા માટીની કાળી કથરોટમાં પાવલીભાર મીઠું ઓગાળી પછી ટોયું લોટ નાખે અને ચૂલે મૂકેલું ઉનુ પાણી કથરોટમાં નાખે, જેથી ‘વક’ આવે. પછી લોટને મહળવાનું શરૂ કરે. જેમ મહળાય એમ લોટ કઠણ થાય. પછી પાણીનું છાબકુ લઈ લોટને છટકારો આપે. ફરી મહળે. એમ સાતવાર પાણી આપી પીંડાને બે હાથની હથેળી વચ્ચે ઘડીને તાવડીમાં નાખે. એમાં કાળજી ન રાખે ને હવા ભરાઈ જાય તો રોટલામાં ભમરા પડે. (સૌરાષ્ટ્રમાં પટલાણી એની દીકરીને બાજરાનો ઘડતા શીખવે ને ભમરો પડે ત્યારે પડખામાં ચૂંટલો ભરીને કહે ઃ ‘આ ભમરાળો રોટલો તારો બાપ ખાશે, પણ તારો હાહરો નંઇ ખાય. પાટલા માથેથી સીધો ઘા જ કરશે.) તાવડીમાં નાખીને ત્રાંબિયા જેવો સેડવે. ને તાવડીમાંથી ઊતરે પછી ઉનો ઉનો જ પીરસાય.